CELEX: 
Language: hu
Date: 2020-12-16 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a környezetben tartósan megmaradó szerves szennyező anyagokról szóló (EU) 2019/1021 európai parlamenti és tanácsi rendelet I. mellékletének a pentaklór-fenol, valamint annak sói és észterei tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az (EU) 2019/1021 rendelet (a továbbiakban: POP-rendelet) célja 1. cikke értelmében, hogy védje az emberi egészséget és a környezetet a környezetben tartósan megmaradó szerves szennyező anyagoktól, mégpedig a Stockholmi Egyezmény hatálya alá tartozó anyagok gyártásának, forgalomba hozatalának és használatának betiltásával, mielőbbi fokozatos kivonásával, illetve korlátozásával.
            
            
               A pentaklór-fenol (PCP), valamint sói és észterei a POP-rendelet I. mellékletében a nem szándékos, nyomnyi mennyiségű szennyezőre (a továbbiakban: UTC) vonatkozó határérték nélkül szerepelnek. A PCP-t az EU-ban leginkább növényvédő szerként használták. Annak idején, amikor ezt az anyagot felvették a POP-rendeletbe, úgy vélték, hogy nincs szükség határértékre, mivel nem számítottak arra, hogy a PCP keverékekben és árucikkekben is előfordul majd. A Bizottsághoz, az Európai Vegyianyag-ügynökséghez és a POP-rendelettel kapcsolatban hatáskörrel rendelkező néhány tagállami hatósághoz a közelmúltban kérdések érkeztek a PCP árucikkekben való jelenlétére vonatkozó határértékkel kapcsolatban. Ezek a kérdések a falemezgyártáshoz használt újrahasznosított faforgácsban és az importált textiltermékekben előforduló PCP-re vonatkoztak. Konkrét UTC-határérték hiányában jogbizonytalanság alakul ki, mivel az érdekelt felek nem tudják, hogy van-e, illetve mi az idevágó határérték. A határérték hiánya úgy értelmezhető, hogy a kimutatási határt kell alkalmazni, amely viszont annyira alacsony, hogy néhány esetben gondot okoz, például azáltal, hogy megakadályozza az újrafeldolgozott faforgácsból készített árucikkek forgalomba hozatalát.
            
            
               A jelenleg rendelkezésre álló információk alapján helyénvalónak tűnik a PCP anyagokban, keverékekben, illetve árucikkekben való jelenlétére vonatkozó UTC-határérték megállapítása. Az UTC-határérték egyértelművé tenné a jogi helyzetet, és megkönnyítené a szóban forgó rendelkezés végrehajtását. 
            
            
               A rendelkezésre álló információk alapján a PCP anyagokban, keverékekben és árucikkekben UTC-ként való jelenlétére vonatkozó határértéket 5 mg/kg-ban (0,0005 tömegszázalék) kell megállapítani.
            
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A módosítástervezet 2020. június 9-én és 2020. november 24-én megvitatásra került a szakértői csoporttal (az ún. „POP CA” ülésen), és az észrevételeket figyelembe vették. A csoportban valamennyi releváns érdekelt fél – a tagállamok, az Európai Vegyianyag-ügynökség, a vegyipar és a civil társadalom – képviseltette magát.
            
            
               A jogi aktus tervezetéről 2020. szeptember 1. és 29. között nyilvános konzultációra került sor. Valamennyi beérkezett észrevétel támogatta a módosítást.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A felhatalmazáson alapuló jogi aktus a tudományos és műszaki fejlődésnek megfelelően módosítja az (EU) 2019/1021 rendelet I. mellékletében a pentaklór-fenolra, valamint annak sóira és észtereire vonatkozó bejegyzést. A javasolt felhatalmazáson alapuló jogi aktus jogalapja az (EU) 2019/1021 rendelet 15. cikkének (1) bekezdése. 
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2020.12.16.)
            
            
               a környezetben tartósan megmaradó szerves szennyező anyagokról szóló (EU) 2019/1021 európai parlamenti és tanácsi rendelet I. mellékletének a pentaklór-fenol, valamint annak sói és észterei tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a környezetben tartósan megmaradó szerves szennyező anyagokról szóló, 2019. június 20-i (EU) 2019/1021 európai parlamenti és tanácsi rendeletre
                  1
                és különösen annak 15. cikke (1) bekezdésére,
            
         
         
            
               mivel:
            
            
               (1)Az (EU) 2019/1021 rendelet végrehajtja a környezetben tartósan megmaradó szerves szennyező anyagokról szóló Stockholmi Egyezmény
                  2
                és a nagy távolságra jutó, országhatárokon átterjedő levegőszennyezésről szóló 1979. évi egyezményhez csatolt, a környezetben tartósan megmaradó szerves szennyező anyagokról szóló jegyzőkönyv
                  3
                szerinti uniós kötelezettségvállalásokat.
            
            
               (2)Az (EU) 2019/1021 rendelet 3. cikkének (1) bekezdése értelmében tilos a rendelet I. mellékletében felsorolt anyagoknak akár önálló, akár keverékekben vagy árucikkekben való gyártása, forgalomba hozatala és felhasználása, a 4. cikkre is figyelemmel.
            
            
               (3)A pentaklór-fenol, valamint sói és észterei az (EU) 2019/1021 rendelet I. mellékletében a nem szándékos, nyomnyi mennyiségű szennyezőre (UTC) vonatkozó határérték nélkül szerepelnek.
            
            
               (4)Az (EU) 2019/1021 rendelet 15. cikkének (1) bekezdése felhatalmazza a Bizottságot, hogy felhatalmazáson alapuló jogi aktusokat fogadjon el az I. mellékletben szereplő bejegyzések tudományos és műszaki fejlődésnek megfelelő módosítása érdekében. 
            
            
               (5)A Bizottság megállapította, hogy a pentaklór-fenol, valamint sói és észterei bizonyos anyagokban, köztük az importált textiltermékekben és a falemezek gyártásához használt újrahasznosított faforgácsokban előfordulnak szennyeződésként. 
            
            
               (6)A faforgács további újrahasznosításának lehetővé tétele és az idevágó rendelkezés végrehajtásának megkönnyítése érdekében a pentaklór-fenol, valamint sói és észterei anyagokban, keverékekben és árucikkekben UTC-ként való jelenlétére az 5 mg/kg (0,0005 tömegszázalék) határértéket kell megállapítani.
            
            
               (7)Az (EU) 2019/1021 rendeletet ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2019/1021 rendelet I. melléklete e rendelet mellékletének megfelelően módosul.
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2020.12.16.
            
            
               
                     a Bizottság részéről
               
               
                     elnök
                     Ursula VON DER LEYEN
               
               
            
         
         
            
                  
                     (1)
                  
                        HL L 169., 2019.6.25., 45. o. 
               
               
                  
                     (2)
                  
                        HL L 209., 2006.7.31., 3. o.
               
               
                  
                     (3)
                  
                        HL L 81., 2004.3.19., 37. o.
               
            
      
    ---documentbreak--- 
      
         
         
            
               MELLÉKLET 
            
            
               Az (EU) 2019/1021 rendelet I. mellékletének A. részében a pentaklór-fenolra, valamint annak sóira és észtereire vonatkozó bejegyzés negyedik oszlopa („Félkésztermék-felhasználásra vonatkozó kifejezett mentesség vagy egyéb feltételek”) a következő szöveggel egészül ki:
            
            
               „E bejegyzés céljából a 4. cikk (1) bekezdésének b) pontja alkalmazandó a pentaklór-fenol, valamint annak sói és észterei 5 mg/kg-mal egyenlő vagy az alatti (0,0005 tömegszázalék) koncentrációira, ha azok anyagokban, keverékekben vagy árucikkekben vannak jelen.”